Frritt-Flacc (suterot)

**Frritt-Flacc** tir berpotam ke Jules Verne sanegayan bak 1886, tis tana karba ke *Yona zultafa koyara* nevatum.

Frritt-Flacc tir trelaf berpotam suteyen gan Jules Verne jafayan gan Le Figaro fela lize bak santoleaksat ke 1884 zo sanegar. Azon bak 1886 ton neva zo piskur.

## Vildeks
Trifulgas kurmikye koe gestafa Lutkrop widava kobar voxe va erba ke vidusik anton dulaper. Bak lan muvaf is sukaf sielcek, inaf tuvel zo tazer. To nazbeikya ke Vort Kartif smiasikye tir&nbsp;: va inafa maltegira mu gadye imaxur. Voxen Vort Kartif tir wawaf numen kurmik va ina divdenar. Azon kurenikya ke smiasik va godela silukon yawar, giopon. Tere gadikya va decem-tol-sanoy *fretzer* talolk pu Trifulgas firvir. Bam in va Vort Kartif eron djukurauzur.

### Koredik
* Trifulgas kurmikye
* Vort Kartif : smiasik
* Nazbeikya ke Vort Kartif
* Kurenikya ke Vort Kartif
* Gadikya ke Vort Kartif
* Hurzof : vakol ke Trifulgas

## Drunara
Inafa rustayafa is awion tacukafa adala nutir divefa gu arak ke grabomeem ke Verne, voxen Frritt-Flacc nope swava soe tir ki ke *Yona zultafa koyara*. Tawavopafo tigixo tire tir yosafo neken berpotam va baroya benelafa kerdela ke tawavopa ke Jules Verne, i va bira is tculkafa wica is xefto, kaatoesa va balemoya ra ke tuwava&nbsp;: lava is tey is sid is gael. Kadimef tculk va nakila felir, koafiason va remfira ke kurmik van kusto.

Frritt-Flacc en tir izva ke estera ke lan opik lomegarsayas va ugeva num ilsetikes va ayevafa vankolara ke selaropa.

Frritt-Flacc va tiki ke selaropa do nega dem tacukafa keska ke XIX-eafa decemda. Trifulgas kurmik ton kevolaf jontolik ke gubef selaropik. Tir mebroyes voxe va mecoba mei opa folir, vaxeon kotviele ina va koncoba muon zilidur. In endameuson va intafa yorda blir, anton videson va seltafa tirka nope intafa grupera isu ksubera. Inafa warkuca lent awalk va in rundar. Va int fogeselar nume toz awalker.

Avopafa gandura dere tir ke gesta ke bulapafo lidam rustayafo tawavo. Mamtuca ke bat divulaf trogarn evodar neke zavzar cwafa ise va koyara koganer. Ageltuca kadime batyon megrupen trogarn tir mezolonafa kire danexa tir zilusa : runi nega ko ara tamava zo remburet, ko ara tawavopa, ko ara ava. 

Jules Verne va nega divulafe is tacukafe tame tugodjase va folve ke debala remaykar kiren bat kurmik kaagdes va intafa vruza ke Hippokrates va awalkera vanfir. To nega bagaliafa gu Poe ok Hoffman tir. Kurmik nope linulara va intafi bali titosiper. Voxe me gruper.

Voneteson va bat uum, Jules Verne va fum ke ikavektasik vidur. Bata watsa koe inafa grabomeem vas gomil is estera konakviele tikir&nbsp;: *[[Gantafa mona (suterot)|Gantafa mona]]* is *[[Lentexo kev Geexo (suterot)|Lentexo kev Geexo]]* is *[[Yoltiskafa-Yasa (suterot)|Yoltiskafa-Yasa]]*. Kan bat berpotam, Verne va toloy abdualban sutesik pilkovon kadimefir, i va Charles Dickens is Poe, ise va sinafa tulidasa vanfira vanikatcur. Male *Dank ke Kristnazbalaviel* ke Dickens, Verne va koredik vas Scrooge/Trifulgas ketsik ralentan gu intafa griawira gan baroya azafa awira beitur. Tode Scrooge lajubliarur nume vanpir vonik is kumaskisik, pune Trifulgas me tir kire dum William Wilson ke Poe, keni awalkera ke ikavektasik silukon awalker.

## Dere rupel
* Jules Verne*' : Francavaf suterotik (&nbsp;1828-1905&nbsp;)
* (fr) [https://fr.wikisource.org/wiki/Frritt-Flacc Frritt-Flacc], dene *Wikisource'' 

## Vuestexa